Šambron

Šambron (, , ) je obec na Slovensku v okrese Stará Ľubovňa.

 Polohopis 
Obec sa nachádza na východnom Slovensku, v Prešovskom kraji v okrese Stará Ľubovňa v prostredí Levočských vrchov. Stred obce má nadmorskú výšku 672 m, výškové rozpätie katastrálneho územia obce je 5801330 m. Najvyšší vrch týčiaci nad obcou sú Siminy (1287 m). Z geologicko-geomorfologického hľadiska sa obec nachádza vo flyšovom pásme západných Karpát. Nachádza sa tu sírouhlíkový prameň Smerďačky.

 Dejiny 
Obec bola založená po roku 1366, keď kráľ Ľudovít I. daroval územie obce zemanovi Jakubovi. Prvýkrát sa obec písomne spomína v roku 1411 ako Fekethekuth, keď ju kúpil šľachtic Henrich. Neskoršie sa obec spomínala ako Swarczbron, Sambron a Šambron. V 15. alebo 16. storočí v obci postavili pravoslávny chrám (obec bola silne osídlená Rusínmi), ktorý v roku 1872 prebudovali na gréckokatolícky. Je zasvätený Panne Márii Ochrankyni.

 Šambron počas 2. svetovej vojny 
Začiatkom 20. storočia obec postihlo silné vysťahovalectvo. Počas 2. svetovej vojny (od roku 1943) bol Šambron prechodnou základňou partizánskych skupín. Pri prechode frontu cez obec Šambron, v januári roku 1945, nemecké vojská nasadili v bojoch delostrelectvo. Vojaci Červenej armády odpovedali paľbou z raketometov. Následkom týchto tvrdých bojov celá obec vyhorela a obyvatelia obce si holé životy zachránili útekom do neďalekého lesa Hajnica. Po návrate do dediny ich čakal nemilosrdný pohľad, keďže z ich domovov zostali len spálené trosky. Zničených bolo 145 domov, 168 stodôl, 155 maštalí a 140 sypancov. Časť obyvateľov, ktorí ostali bez strechy nad hlavou, prichýlili v obciach Chmeľnica, Lomnička, Hniezdne a Podhorany. 

 Názvy obce 
Vývin názvu obce
 1411 - Fekethekuth
 1470 - Swarcbron
 1773 - Sambron, Feketekuth, SchonBrun
 1786 - Schambron, Feketekut, Schonbrunn
 1808 - Feketekút, Schonbrunn, Ssambron
 1863 - Feketekút
 1920 - Šanbron
 1927 - Šambron

 Kultúra a zaujímavosti 

 Kultúra 

 MSS Šambriňci (Mužská spevácka skupina Šambriňci) vznikla ako občianske združenie so sídlom v Šambrone a dlhodobo sa venuje uchovávaniu a prezentácii rusínskeho folklóru a duchovných piesní. Skupinu tvoria prevažne miestni rodáci

 Pamiatky 
Gréckokatolícky chrám ochrany Presvätej Bohorodičky, jednoloďová neorománska stavba s polygonálnym ukončením presbytéria a vežou tvoriacou súčasť jej hmoty, z roku 1872. Úpravami prešiel v roku 1934 a po poškodení v druhej svetovej vojne.  Interiér je zaklenutý valenými a pruskými klenbami. Vnútorné zariadenie chrámu s ikonostasom je mladšie. Bočný neobarokový oltár pochádza z doby vzniku chrámu. Z jeho inventára pochádza kalich z roku 1636, ktorý je súčasťou zbierok Šarišského múzea v Bardejove. Fasády sú členené pilastrami a polkruhovo ukončenými oknami. Oktogonálna veža je členená lizénami a kordónovou rímsou a ukončená oblúčkovým vlysom a ihlancovou helmicou. 

 Zaujímavosti 

 V obci prebehlo natáčanie filmu Muž nie je žiadúci, ktorý mal premiéru v roku 1983.
 Historický názov obce Šambron – Schönbrunn, čo v nemčine znamená „krásny prameň“, je zhodný s názvom slávneho viedenského zámku Schönbrunn, pričom oba názvy pravdepodobne vychádzajú z prítomnosti významného prameňa vody a spoločného jazykového základu v rámci bývalého Rakúsko-Uhorska.

 Mesačná jaskyňa 
Mesačná jaskyňa, známa aj ako Mesačná šachta, je jednou z najväčších speleologických záhad Slovenska. Podľa legendy ju mal počas Slovenského národného povstania v roku 1944 objaviť partizán a prírodovedec Antonín T. Horák, ktorý si svoje zážitky zaznamenal do osobného denníka.

Podľa jeho zápiskov sa jaskyňa nachádzala v Levočských vrchoch, neďaleko obce Šambron. Vstup do nej mal byť ukrytý za balvanmi a viesť do úzkeho priestoru, ktorý sa po približne 1,5-hodinovej chôdzi otváral do tajomnej šachty v tvare polmesiaca. Steny tejto šachty mali byť tvorené neznámym kovovým materiálom tmavomodrej farby a zdobené kvapľami, čo vyvolalo špekulácie o jej možnom mimozemskom pôvode.

Od publikovania Horákovho článku v americkom časopise National Speleological Society News v roku 1963 sa o jaskyňu začali zaujímať speleológovia z celého sveta. Napriek desiatkam expedícií a výskumov sa jej presná poloha dodnes nepodarila potvrdiť.

 Ocenenia 

 Osobnosti obce 
Rodáci

 Prof. Ing. Štefan Sokol, PhD. (* 1948), vedúci Katedry geodézie Stavebnej fakulty (SvF) Slovenskej technickej univerzity (STU) v Bratislave
 Ing. Peter Sokol (SMER-SSD) (*1959), poslanec Národnej rady Slovenskej republiky
 Ľudmila Lukačíková Kozmenko, herečka v Divadle Alexandra Duchnoviča v Prešove

 Referencie 

 Literatúra 



 Iné projekty 

 Externé odkazy 

 Gréckokatolícka cirkev Farnosť Šambron


Kategória:Obce vypálené počas druhej svetovej vojny na Slovensku
Kategória:Obce okresu Stará Ľubovňa